Fredrik Lie-Gjeseth

Fredrik Gerhard Lie-Gjeseth (født 11. desember 1887 på Jøa i Nord-Trøndelag, død 16. november 1977 på Rørvik i Nord-Trøndelag) var en norsk gårdbruker og politiker (B). Han var Viknas ordfører fra 1952 til 1955.

Han vokste opp på slektsgården Gjeset på Jøa som sønn av gårdbruker Jens Johannesen Lie-Gjeseth og hustru Elise Olsdatter Nufsfjord. Faren døde da gutten var seks år gammel. Han giftet seg i 1917 med Bertha Sandvik fra Jøa; blant deres fire barn var sjøoffiser og museumsbestyrer Jens Lie-Gjeseth.

Etter landbrukshøyskolen på Ås drog han til Nord-Norge, hvor han blant annet var gårdsbestyrer for Yttervik-familien i Stamsund. Lie-Gjeseth kom tilbake til Trøndelag som gårdsbestyrer for Brandtzæg-familien på Abelvær. Om vintrene var han i Brandtzægs forretning på Sør-Gjæslingan. I 1924 kjøpte han gården Aunet ved Rørvik, hvor han slo seg ned for godt.

Lie-Gjeseth hadde verv i ungdomssamlag og kom med i Bondepartiet allerede ved partidannelsen. Han var medlem av Nærøy og senere Vikna kommunestyre i om lag 30 år, herav 4 år som Viknas ordfører. Han var også formann i Namdal krets av Norges Bondelag. Han var blant pådriverne bak etableringen av Rørvik meieri, hvor han var styreformann i mange år. Han hadde også verv i Bøndernes Salgslag og Hypotekbanken.

Referanser 

Ordførere i Vikna
Sp-ordførere i Nord-Trøndelag
Lokalpolitikere i Nærøy
Norske bønder
Personer fra Fosnes kommune
Fødsler i 1887
Dødsfall i 1977